
Text rozhodnutia
Súd: Krajský súd Trnava Spisová značka: 6Tos/104/2018 Identifikačné číslo súdneho spisu: 2117012002 Dátum vydania rozhodnutia: 18. 09. 2018 Meno a priezvisko sudcu, VSÚ: JUDr. Ján Mihal ECLI: ECLI:SK:KSTT:2018:2117012002.1 Uznesenie Krajský súd v Trnave, v senáte zloženom z predsedu senátu JUDr. Jána Mihala a sudcov JUDr. Kataríny Batisovej a Mgr. Kristíny Ferencziovej, v trestnej veci proti odsúdenému M. I., nar. XX. B. XXXX v K., o sťažnosti odsúdeného proti uzneseniu Okresného súdu Trnava zo dňa 19. februára 2018, č. k. 6PP/133/2017-32, na neverejnom zasadnutí konanom dňa 18. septembra 2018 v Trnave, takto r o z h o d o l : Podľa § 194 ods. 1 Trestného poriadku sa napadnuté uznesenie zrušuje. o d ô v o d n e n i e : Napadnutým uznesením okresný súd podľa § 66 ods. 1 písm. a), písm. b), ods. 2 Trestného zákona zamietol žiadosť odsúdeného M. I. o podmienečné prepustenie z výkonu trestu odňatia slobody, ktorý mu bol uložený rozsudkom Okresného súdu Bratislava I zo dňa 11. januára 2005, sp. zn. 6T/52/2004 a rozsudkom Okresného súdu Bratislava V zo dňa 30. apríla 2014, sp. zn. 3T/70/2008. Okresný súd svoje rozhodnutie odôvodnil tým, že posudzujúc žiadosť odsúdeného o podmienečné prepustenie z výkonu trestu odňatia slobody zistil, že u odsúdeného neboli splnené podmienky pre podmienečné prepustenie v zmysle § 66 ods. 1 Trestného zákona, pretože odsúdený svojím správaním a plnením povinností vo výkone trestu odňatia slobody nepreukázal polepšenie. Proti tomuto uzneseniu zahlásil ihneď po jeho vyhlásení na verejnom zasadnutí dňa 19. februára 2018 sťažnosť odsúdený. Následne krajskému súdu bola vec predložená na posúdenie sťažnosti dňa 03. septembra 2018, pričom krajský súd z obsahu spisu zistil, že dňa 07. júla 2018 bol odsúdený prepustený z predmetného výkonu trestu vzhľadom k tomu, že vykonal celý trest odňatia slobody, a teda medzičasom zanikol predmet tohto konania. Keďže odsúdený už bol prepustený z výkonu trestu odňatia slobody, krajský súd v zmysle § 194 ods. 1 Trestného poriadku sa obmedzil iba na zrušenie tohto uznesenia. Poučenie: Proti tomuto uzneseniu riadny opravný prostriedok nie je prípustný.

Zdroj: KAUZIS.SK – https://www.kauzis.sk/judikatura/r/ECLI:SK:KSTT:2018:2117012002.1 (dáta aktuálne k 13. 11. 2026). Záväzné je znenie zverejnené súdom.




